**Nordin Ahmad** ialah seorang pelakon filem Melayu Malaysia terulung. Beliau dilahirkan di Kampung Kota, Permatang Pasir, Seberang Perai, Pulau Pinang pada 4 Ogos 1929. Lakonan hebat beliau adalah seperti dalam *filem Sri Mersing*, *Semerah Padi*, *Air Mata Duyung*, *Gurindam Jiwa* dan *Lanchang Kuning*. Selain itu, beliau juga dikenang dengan lakonan agresif seperti dalam filem *Hang Jebat* dan *Chuchu Datok Merah*.

Kerjaya
-------

Penglibatan beliau bermula apabila beliau bekerja sebagai kerani di pangkalan Tentera Udara Diraja British di Seletar, Singapura pada 1951 dan tidak menyimpan hasrat berlakon sehingga melihat iklan mencari pelakon-pelakon baru di Utusan Melayu. Atas dorongan rakan-rakan, beliau menerima jemputan uji bakat bersama Malay Film Productions (MFP) tetapi gagal. Pengarah S. Ramanathan yang mengujinya berpendapat Nordin tidak mampu berlakon. 

Nordin menerima tawaran bekerja sebagai buruh kasar di studio MFP dengan harapan dapat menjadi pelakon satu hari kelak. Beliau muncul di beberapa filem termasuk *Rayuan Sukma* dan *Juwita* sebagai pelakon tambahan tanpa dialog. Pengarah Haji Mahadi mengambil Nordin menjadi pelakon utama filem Permata Di Perlimbahan berganding dengan Maria Menado tetapi filem itu tidak laris. Akibatnya, nama dan kerjaya Nordin mula merudum dan terumbang-ambing dan beliau terpaksa menjadi pelakon tambahan semula, sebahagiannya ialah watak-watak antagonis. Biarpun begitu dia mencekalkan semangat dan tidak berputus asa.

Teruna (Nordin Ahmad) dalam filem Semerah Padi (1956)
Rakan Nordin, P. Ramlee ialah orang yang bertanggungjawab menaikkan semula nama Nordin dalam filem Semerah Padi pada tahun 1956. P. Ramlee dengan yakin memberikan watak Teruna iaitu hero utama kepada Nordin dan hasilnya, nama Nordin kembali memuncak dan sebaris dengan bintang-bintang ternama dalam industri filem Melayu. Sebaik sahaja tamat kontraknya bersama MFP, pada 31 Disember 1956, maka Nordin Ahmad mula dilamar oleh Cathay-Keris Film Productions dengan tawaran lumayan dan menjadi kesayangan Cathay. Itupun atas nasihat P. Ramlee supaya berhijrah ke syarikat produksi tersebut, kerana P. Ramlee yakin Nordin Ahmad akan lebih berjaya di situ jika dibandingkan dengan MFP.

Pengarah-pengarah berlumba-lumba untuk mengambilnya membintangi filem mereka. Di samping jalan cerita yang menarik dan pengarahan yang bagus, Nordin Ahmadlah elemen penting dalam kejayaan filem-filem Cathay Keris seperti filem Hang Jebat arahan Hussain Haniff, Chuchu Datok Merah oleh M. Amin dan Sri Mersing oleh Salleh Ghani.

Nordin sendiri ditawar menjadi pengarah pada 1964 dengan filem pertamanya Wan Perkasa yang tidak begitu berjaya. Namun begitu, peluang mengarah terus diberikan kepadanya melalui filem-filem Kaseh Ibu, Naga Tasik Chini, Play Boy, Kekasih, Si Murai, Nafsu Belia, Keranda Berdarah, Mat Lanun dan Lubang Neraka. Nordin mengakui bahawa beliau lebih terserlah sebagai pelakon berbanding pengarah.

Namun yang pasti, setiap kali menyebut nama Nordin Ahmad, peminat akan terus teringat adegan-adegan dan dialog-dialog yang menjadi klasik filem-filem Melayu sepanjang zaman seperti dalam filem Sri Mersing arahan Salleh Ghani dengan dialog berpantun ; "Kajang Pak Malau kajang berlipat, kajang saya mengkuang layu, dagang Pak Malau dagang bertempat, dagang saya musafir lalu." Dalam filem Gurindam Jiwa (1966), Nordin berganding dengan Latifah Omar mendendangkan lagu Gurindam Jiwa dengan rangkap "Tuai padi antara masak, esok jangan layu layuan, intai kami antara nampak, esok jangan rindu-rinduan". Filem terakhir Nordin ialah filem Jahanam arahan M. Amin yang diterbitkan pada tahun 1971, yang mana Nordin berganding dengan seniwati Saadiah.

Kematian
--------

Beliau menghembuskan nafas terakhir di Hospital Besar Singapura pada 15 Jun 1971 ketika berusia 41 tahun kerana menghidap demam kuning. Beliau meninggalkan balu, seniwati Salmah Ibrahim (Salmah Hitam) serta tiga cahaya mata - Asmah, Norman Shah (Tuah) dan Asnor.

Filemografi
-----------

### Filem

| Tahun | Tajuk | Watak | Catatan |
| --- | --- | --- | --- |
| 1951 | *Rayuan Sukma* |  | Filem pertama, pelakon tambahan |
| *Juwita* | Pengawai Polis | Pelakon tambahan |
| 1952 | *Aladdin* |  |  |
| *Permata Di Perlimbahan* | Abdullah |  |
| 1953 | *Chemburu* |  |  |
| *Putus Harapan* | Osman |  |
| *Ibu* | Borhan |  |
| 1954 | *Panggilan Pulau* | Johan |  |
| *Arjuna* |  |  |
| *Perjodohan* | Yaakob |  |
| *Gelora Hidup* |  |  |
| 1955 | *Abu Hassan Penchuri* | Putera Raja Tartar |  |
| *Roh Membela* | Hussain |  |
| *Bernoda* |  |  |
| 1956 | *Hang Tuah* | Hang Kasturi |  |
| *Semerah Padi* | Teruna |  |
| *Anak-ku Sazali* | Mansor |  |
| 1957 | *Belantara* | Johan |  |
| 1958 | *Orang Minyak* | Orang Minyak |  |
| *Serangan Orang Minyak* | Orang Minyak |  |
| 1959 | *Mahsuri* | Dato' Panglima Deramang |  |
| *Raden Mas* | Panglima Dandiar |  |
| 1960 | *Noor Islam* | Tengku Bador |  |
| 1961 | *Gado-gado* |  | Penampilan khas |
| *Siti Zubaidah* | Sultan Zainal Abidin |  |
| *Sri Mersing* | Damaq |  |
| *Hang Jebat* | Hang Jebat |  |
| *Sultan Mahmud Mangkat Dijulang* | Datuk Laksamana Megat Seri Rama |  |
| *Yatim Mustapha* | Derma Lingga |  |
| 1962 | *Dang Anom* | Malang |  |
| *Lanchang Kuning* | Panglima Alang Yahya |  |
| *Tun Fatimah* | Tun Ali |  |
| *Laila Majnun* | Qais |  |
| *Jula Juli Bintang 7* | Tengku Maharin |  |
| 1963 | *Chuchu Datok Merah* | Awang Janggut |  |
| *Gul Bakawali* |  |  |
| *Tajul Ashikin* | Tengku Ibrahim @ Tajul Ashikin |  |
| 1964 | *Air Mata Duyung* | Awang Jermal |  |
| *Hutang Darah Dibayar Darah* | Tengku Hasan / Tengku Husin |  |
| *Panglima Besi* | Panglima Besi |  |
| *Wan Perkasa* | — | Juga sebagai pengarah |
| 1965 | *Gurindam Jiwa* | Dahlan |  |
| *Patung Cendana* |  |  |
| *Kaseh Ibu* | — | Juga sebagai pengarah dan penulis |
| 1966 | *Naga Tasik Chini* | — | Sebagai pengarah |
| 1967 | *Play Boy* | Nordin |
| 1968 | *Si Murai* | — |
| *Kekasih* | — |
| *Mat Lanun* | — | Beliau mengarahkan bersama Mat Sentol |
| 1969 | *Sial Wanita* | Johan |  |
| *Serikandi* | Kenchana |  |
| *Nafsu Belia* | — | Sebagai pengarah |
| *Keranda Berdarah* | — |
| 1970 | *Lubang Neraka* | — |
| 1971 | *Jahanam* | Sang Kurnia | Filem terakhir |
|

### Televisyen

| Tahun | Tajuk | Peranan | Saluran TV | Catatan |
| --- | --- | --- | --- | --- |
| 2006 | *Bicara Lagenda* | Dirinya sendiri | Astro Ria | Dokumentari |
|

Anugerah dan pencalonan
-----------------------

| Tahun | Anugerah | Filem | Kategori | Keputusan |
| --- | --- | --- | --- | --- |
| 1967/68 | Festival Filem Malaysia | *Kekasih* | Sutradara Terbaik | Tercalon |
| 1966 | Festival Filem Malaysia | *Naga Tasik Chini* | Tercalon |
| 1965 | Festival Filem Malaysia | *Gurindam Jiwa* | Aktor Terbaik | Tercalon |
| 1963 | Festival Filem Malaysia | *Chuchu Datok Merah* | Menang |
| 1961 | Festival Filem Malaya | *Hang Jebat* | Menang |
| *Sri Mersing* | Tercalon |
| 1960 | Festival Filem Malaya | *Noor Islam* | Tercalon |
| 1956 | Festival Filem Malaya | *Semerah Padi* | Tercalon |
| 1953/54 | Festival Filem Malaya | *Panggilan Pulau* | Aktor Pembantu Terbaik | Tercalon |
|

Rujukan
-------

1. ↑  Mengenang Artis Lama -- Nordin Ahmad seniman tulen
2. ↑  "Nama Nordin Ahmad di Layar Bintang". Diarkibkan daripada yang asal pada 2018-04-12. Dicapai pada 2018-04-11.

Pautan luar
-----------

* Nordin Ahmad di Pangkalan Data Filem Internet (IMDb)